મૂળજી ઊઠ્યો ત્યારે ખીજડાનોછાંયડો પૂર્વ તરફ ખસી ગયો હતો. તડકો સહેજ કૂણો પડ્યો હતો. તેની આસપાસ ઊકળતી ચાની સુગંધ ફેલાઈ ગઈ હતી. તેણે બેઠા બેઠા આંખો ચોળી બળદ બાંધ્યા હતાં તે તરફ જોયું. થોડી ક્ષણો તો તે આંખો ઝીણી કરી જોઈ રહ્યો. પછી કંઇક નવતર દેખાયું હોય તેમ તેની આંખોમાં સહેજ ચમક આવી. ઉત્તર-પૂર્વ દિશામાં પથરાયેલાં ડુંગરાની ધાર ઉપર ચાંદી પાથરી હોય તેવું કશુંક ચમકી રહ્યું હતું. તે એકદમ ટટ્ટાર થઇ ગયો. મંગાળા પર ચા ઉકાળતી નેણુ તેને આમ એકધારું જોઈ રહેલો જોઈ પૂછી બેઠી.